SK Úradný vestník Európskej únie C 44/24

Oznámenie o začatí čiastočného predbežného preskúmania antidumpingových opatrení týkajúcich sa dovozu bicyklov s pôvodom v Čínskej ľudovej republike

(2005/C 44/14)

Komisia obdržala žiadosť o čiastočné predbežné preskúmanie podľa článku 11 ods. 3 nariadenia Rady (ES) č. 384/96 („základné nariadenie“) (1).

1. Žiadosť o preskúmanie

Žiadosť predložil vývozca z Čínskej ľudovej republiky Giant China Co., Ltd. („žiadateľ“).

2. Výrobok

Predmetom preskúmania sú cestovné bicykle a ostatné (vrátane dodávkových trojkoliek), bez motora s pôvodom v Čínskej ľudovej republike („uvedený výrobok“), v súčasnosti zaradené pod kódy KN 8712 00 10, 8712 00 30 and 8712 00 80. Tieto kódy KN sa uvádzajú len pre informáciu.

3. Opatrenia platné v súčasnosti

V súčasnosti platné opatrenie predstavuje konečné antidumpingové clo uložené nariadením Rady (ES) č. 1524/2000 (2).

4. Dôvody preskúmania

a) Žiadateľ

Podľa článku 11 ods. 3 je žiadosť založená na dôkaze prima facie poskytnutom žiadateľom, že okolnosti, na základe ktorých boli prijaté opatrenia, sa zmenili, a že tieto zmeny sú trvalého charakteru.

Žiadateľ vyhlasuje, že okolnosti, pokiaľ ide o štatút trhového hospodárstva, sa značne zmenili, a že opatrenia by sa podstatne odlišovali, keby boli založené na informáciách obsahujúcich vývozy do nových členských štátov Európskej únie. Okrem toho žiadateľ predložil dôkaz, na základe ktorého by porovnanie normálnej hodnoty založenej na jeho vlastných nákladoch/cenách na domácom trhu a jeho vývozných cenách do rozšírenej EÚ viedlo k podstatnému zníženiu dumpingu pod súčasnú úroveň. Z tohto dôvodu zachovanie zavedených opatrení na existujúcej úrovni, založené na predtým stanovenej úrovni dumpingu, už nie je ďalej potrebné na vyrovnanie dumpingu.

b) Ďalšie žiadosti

Týmto Komisia vyzýva ďalších čínskych výrobcov, aby sa prihlásili a oznámili, či si tiež želajú vypočítanie nového dumpingového rozpätia, založené na vývozoch do rozšíreného Spoločenstva. Rozhodnutie, pokiaľ ide o takéto žiadosti sa uverejní v Úradnom vestníku Európskej únie v náležitej časovej lehote.

5. Postup stanovenia dumpingu

Keďže Komisia po konzultácii s poradným výborom stanovila, že existujú dostatočné dôkazy na odôvodnené začatie čiastočného predbežného preskúmania, začína týmto preskúmanie v súlade s článkom 11 ods. 3 základného nariadenia s cieľom stanoviť, či žiadateľ vykonáva svoju činnosť v súlade s podmienkami trhového hospodárstva definovanými v článku 2 ods. 7 písm. c) základného nariadenia prípadne, či žiadateľ spĺňa požiadavky potrebné na stanovenie individuálneho cla v súlade s článkom 9 ods. 5 základného nariadenia.

Následne, ak sa zistí, že žiadateľ vykonáva svoju činnosť v súlade s podmienkami trhového hospodárstva prípadne spĺňa požiadavky potrebné na stanovenie individuálneho cla, stanoví sa žiadateľovi individuálne dumpingové rozpätie a, ak sa zistí dumping, úroveň cla, ktorej by mali podliehať jeho dovozy uvedených výrobkov do Spoločenstva.

Na základe vyšetrovania sa posúdi potreba zachovať, odstrániť alebo zmeniť a doplniť súčasné opatrenia, pokiaľ ide o žiadateľa uvedeného v odseku 1.

a) Dotazníky

S cieľom získať informácie nevyhnutné na vyšetrovanie zašle Komisia žiadateľovi a čínskym úradom dotazníky. Tieto informácie by mali byť spolu s podpornými dôkazmi doručené Komisii v lehote stanovenej v odseku 6 písm. a) bod i) tohto oznámenia.

b) Zhromažďovanie informácií a vypočutia

Týmto sa všetky zúčastnené strany vyzývajú, aby oznámili svoje stanoviská, predložili informácie iné ako uvedené v dotazníku a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v odseku 6 písm. a) bod i) tohto oznámenia.

Komisia môže okrem toho vypočuť zúčastnené strany, pokiaľ predložia žiadosť, ktorá preukáže, že existujú osobitné dôvody na to, aby boli vypočuté. Táto žiadosť sa musí predložiť v rámci lehoty stanovenej v odseku 6 písm. a) bod ii) tohto oznámenia.

c) Štatút trhového hospodárstva

V prípade, že žiadateľ poskytne dostatočný dôkaz, že svoju činnosť vykonáva v súlade s podmienkami trhového hospodárstva, t. j., že spĺňa kritériá stanovené v článku 2 ods. 7 písm. c) základného nariadenia, normálna hodnota bude stanovená v súlade s článkom 2 ods. 7 písm. b) základného nariadenia. Na tento účel musí byť predložená náležite opodstatnená žiadosť v rámci osobitnej lehoty stanovenej v odseku 6 písm. b) tohto oznámenia. Komisia pošle formulár žiadosti žiadateľovi, ako aj úradom Čínskej ľudovej republiky.

d) Výber krajiny s trhovým hospodárstvom

V prípade, že žiadateľovi nebol udelený štatút trhového hospodárstva, ale spĺňa požiadavky potrebné na stanovenie individuálneho cla v súlade s článkom 9 ods. 5 základného nariadenia, na stanovenie normálnej hodnoty, pokiaľ ide o Čínsku ľudovú republiku, sa použije vhodná krajina s trhových hospodárstvom v súlade s článkom 2 ods. 7 základného nariadenia. Komisia predpokladá, že na tento účel použije znovu Mexiko, už použité v predchádzajúcom vyšetrovaní, ktoré viedlo k zavedeniu opatrení na dovozy príslušného výrobku z Čínskej ľudovej republiky. Týmto sa všetky zúčastnené strany vyzývajú, aby sa vyjadrili k vhodnosti výberu v rámci osobitnej lehoty stanovenej v odseku 6 písm. c) tohto oznámenia.

Okrem toho, v prípade, že sa žiadateľovi udelí štatút trhového hospodárstva, môže Komisia, ak je to potrebné, použiť zistenia týkajúce sa normálnej hodnoty stanovenej vo vhodnej krajine s trhovým hospodárstvom napr. na účely náhrady všetkých nespoľahlivých údajov týkajúcich sa nákladov a cien v Čínskej ľudovej republike, ktoré sú potrebné na stanovenie normálnej hodnoty, ak nie sú k dispozícii spoľahlivé údaje v Čínskej ľudovej republike. Komisia predpokladá, že aj na tento účel použije Mexiko.

6. Lehoty

a) Všeobecné lehoty

i) Zúčastnené strany, ktoré sa chcú prihlásiť, predložia vyplnené dotazníky a ďalšie informácie.

Všetky zúčastnené strany, ak sa ich zastúpenia majú zohľadniť počas vyšetrovania, sa musia prihlásiť kontaktovaním Komisie, oznámiť svoje stanoviská a predložiť vyplnené dotazníky či akékoľvek iné informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že uplatňovanie väčšiny procesných práv stanovených v základnom nariadení závisí od prihlásenia sa príslušnej strany v rámci uvedeného obdobia. Okrem toho, žiadateľ musí predložiť vyplnený dotazník v rámci uvedenej lehoty 40 dní.

ii) Vypočutia

V rámci uvedenej 40-dňovej lehoty môžu všetky zúčastnené strany tiež požiadať o vypočutie Komisiou.

b) Osobitná lehota na predloženie žiadosti o štatút trhového hospodárstva

Žiadateľova náležite opodstatnená žiadosť o štatút trhového hospodárstva, uvedeného v odseku 5 písm. c) tohto oznámenia, musí byť doručená Komisii do 21 dní od dátumu uverejnenia tohto oznámenia v Úradnom vestníku Európskej únie.

c) Osobitná lehota na výber krajiny s trhovým hospodárstvom

Strany zúčastňujúce sa na vyšetrovaní môžu mať pripomienky k vhodnosti Mexika, ktoré, ako je uvedené v odseku 5 písm. d) tohto oznámenia, sa predpokladá použiť ako krajina s trhovým hospodárstvom na účely stanovenia normálnej hodnoty, pokiaľ ide o Čínsku ľudovú republiku. Tieto pripomienky musia byť doručené Komisii do 10 dní od dátumu uverejnenia tohto oznámenia v Úradnom vestníku Európskej únie.

7. Písomné podania, odpovede na dotazník a korešpondencia

Všetky podania a žiadosti predložené zúčastnenými stranami musia byť vyhotovené v písomnej forme (nie v elektronickom formáte, ak nie je uvedené inak) a musia uvádzať meno, adresu, e-mailovú adresu, číslo telefónu a faxu a/alebo telexu zúčastnenej strany. Všetky písomné podania, vrátane informácií vyžadovaných v tomto oznámení, vyplnený dotazník a korešpondencie, ktoré zúčastnené strany poskytli ako dôverné, sa označujú ako „Obmedzené“ (3) a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter s označením „Na účely kontroly zúčastnenými stranami“.

Adresa Komisie na korešpondenciu:

European Commission Directorate General for Trade Directorate B Office: J-79 5/16 B-1049 Brussels Fax (+32 2) 295 65 05 Telex COMEU B 21877.

8. Odmietnutie spolupráce

V prípade, že ktorákoľvek zo zúčastnených strán odmietne sprístupniť alebo neposkytne potrebné informácie v rámci lehoty alebo výrazne bráni vyšetrovaniu, v súlade s článkom 18 základného nariadenia sa môžu stanoviť dočasné alebo konečné, pozitívne či negatívne zistenia na základe dostupných informácií.

Ak sa zistí, že ktorákoľvek zo zúčastnených strán poskytla nepravdivé alebo zavádzajúce informácie, tieto informácie sa nebudú brať do úvahy a môžu sa využiť len dostupné informácie. Ak niektorá zo zúčastnených strán nespolupracuje, alebo spolupracuje iba čiastočne, a zistenia sa preto zakladajú na dostupných skutočnostiach podľa článku 18 základného nariadenia, výsledok môže byť pre túto stranu menej priaznivý, než by tomu bolo v prípade jej spolupráce.

(1) Ú. v. ES L 56, 6.3.1996, s. 1, nariadenie naposledy zmenené a doplnené nariadením Rady (ES) č. 461/2004 (Ú. v. EÚ L 77, 13.3.2004, s. 12).

(2) Ú. v. ES L 175, 14.7. 2000, s. 39.

(3) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43). Ide o dôverný dokument podľa článku 19 nariadenia Rady (ES) č. 384/96 (Ú. v. ES L 56, 6.3.1996, s. 1) a článku 6 Dohody WTO o implementácii článku VI Všeobecnej dohody o clách a obchode z roku 1994 (antidumpingová dohoda).